KORRALDUS

Valga	1. august 2018 nr 306

Valga Vallavalitsuse kultuuri- ja
haridusteenistuse põhimäärus

Kohaliku omavalitsuse korralduse seaduse § 30 lõike 1 punktide 2 ja 3 alusel, annab Valga Vallavalitsus korralduse

1. 	Üldsätted
1.1.	Valga Vallavalitsuse kultuuri- ja haridusteenistus (edaspidi teenistus) on Valga Vallavalitsuse (edaspidi vallavalitsus) struktuuriüksus.
1.2.	Teenistuse tegevust finantseeritakse Valga valla eelarvest.
1.3.	Teenistus juhindub oma töös Eesti Vabariigi seadustest, teistest õigusaktidest ning käesolevast põhimäärusest.
1.4.	Teenistuse teenistujate koosseisu ja palgajuhendi kinnitab Valga Vallavolikogu (edaspidi vallavolikogu).

2. 	Ülesanded
2.1.	Teenistuse põhiülesandeks on hariduse, kultuuri-, spordi- ja noorsootöö koordineerimine Valga vallas. 
2.2.	 Teenistuse haldusalas tegutsevad Valga valla koolieelsed munitsipaallasteasutused, munitsipaalüldhariduskoolid, noortekeskused, huviharidus, kultuuri- ja spordiasutused ning valla osalusega sihtasutused, mittetulundusühingud (edaspidi vallavalitsuse hallatavad asutused).
2.3.	Avaliku ürituse loa väljastamine, ülemäärase müra ja valgusefektide tekitamise loa väljastamine.
2.4. Valga valla arengukava väljatöötamine ja analüüsimine hariduse, spordi-, kultuuri- ja noorsootöö ning huvihariduse teemade osas. 
2.5. Valga valla hariduse, kultuuri-, spordi- ja noorsootöö ning huvihariduse analüüsimine, probleemide väljaselgitamine ning ettepanekute tegemine nende lahendamiseks.
2.6. Vallavalitsuse hallatavate asutuste töö koordineerimine ning vajadusel nende nõustamine.
2.7. Vallavalitsuse hallatavate asutuste asutamise, ümberkorraldamise ja -kujundamise ning tegevuse lõpetamise ettevalmistamisele kaasaaitamine.
2.8. Koolikohustuslike laste arvestuse korraldamine ja selle kontroll.
2.9. Lasteasutustesse ja koolidesse vastuvõtmise koordineerimine.
2.10. Vallavalitsuse hallatavate asutuste juhtide täiendkoolituse koordineerimine.
2.11. Vallavalitsuse hallatava asutuse juhi vaba ametikoha täitmiseks korraldatava konkursi läbiviimise korraldamine.
2.12. Haridus-, kultuuri-, spordi- ja noorteürituste toetamise korraldamine.
2.13. Valga valla mittetulundusühingute, seltside, äriühingute ja teiste ürituste korraldajatega koostöö koordineerimine.
2.14. Valga valla haridus-, kultuuri-, noorsoo- ja spordialaste ning huviharidusalaste eelarveprojektide koostamine.
2.15. Haridus-, kultuuri-, noorsoo- ja spordialaste ning huvihariduse ürituste/ettevõtmiste kohta esitatud kalenderplaanide analüüsimine ning täitmise kontrollimine.
2.16. Erivajadustega laste arvestuse pidamise korraldamine, nende haridusega seonduvate küsimuste lahendamine.
2.17. Osalemine vallavalitsuse hallatavate asutuste hoolekogude ja nõukogude ning  atesteerimiskomisjonide töös.
2.18. Teenistuse valdkondlike ülesannete täitmiseks täiendavate välisvahendite kaasamise ning rakendamise korraldamine.
2.19. Ettekirjutuste tegemine ja väärtegude menetlemine teenistuse pädevusse kuuluvates küsimustes seadusega sätestatud juhtudel.
2.20.	Teenistus täidab lisaks põhiülesannetele teisi talle pandud ülesandeid.

3. Teenistusel on õigus:
3.1.	kontrollida vallavalitsuse teenistustes strateegiliste plaanide ja projektide täideviimist;
3.2.	saada vallavalitsuse teistelt struktuuriüksustelt oma ülesannete täitmiseks vajalikku informatsiooni;
3.3.	teha vallavalitsusele ettepanekuid kultuuri- ja haridusteenistuse ülesannete täitmiseks vajalike õigusaktide vastuvõtmiseks ning valmistada ette nende aktide eelnõud;
3.4.	teha koostööd teiste asutuste ja organisatsioonide ning muude isikutega käesolevast põhimäärusest tulenevate ülesannete täitmiseks;
3.5.	nõuda teistelt vallavalitsuse struktuuriüksustelt ja vallavalitsuse hallatavatelt asutustelt kultuuri- ja haridusteenistuse haldusalas olevate küsimuste lahendamiseks informatsiooni ja muud vajalikku materjali;
3.6.	osaleda vallavalitsuse ja selle struktuuriüksuste komisjonide töös oma pädevusse kuuluvate küsimuste arutamisel;
3.7.	esindada vallavalitsust suhetes juriidiliste ja füüsiliste isikutega vallavanema poolt volitatud pädevuse ulatuses;
3.8.	esitada vallavalitsusele ettepanekuid teenistuse eelarveliste vahendite planeerimiseks jooksva aasta eelarves. 
3.9.	Teenistuse ametnikel ja asevallavanemal on õigus allkirjastada teenistuse pädevuse piires koostatud kirjad ja taotlused, anda üksikaktidena korraldusi (avaliku ürituse korraldamise ja pidamise luba, ülemäärase müra ja valgusefektide tekitamise luba korrakaitseseaduses sätestatu mõttes).

4.	Teenistus on kohustatud:
4.1.	täitma temale pandud ülesanded tähtaegselt ja kvaliteetselt;
4.2.	kasutama tema kasutuses olevat vara ja vahendeid otstarbekalt ning heaperemehelikult;
4.3.	edastama teistele struktuuriüksustele nende ülesannete täitmiseks vajalikku informatsiooni;
4.4.	tegema koostööd teiste struktuuriüksustega käesolevast põhimäärusest tulenevate ülesannete täitmiseks.

5.	Juhtimine
5.1.	Teenistuse tööd planeerib ja juhib asevallavanem.
5.2.	Asevallavanem: 
5.2.1.	tagab käesolevas põhimääruses sätestatud ülesannete täitmise ja esindab teenistust nende täitmisel või annab selle ülesandeks teenistuse teenistujatele;
5.2.2.	otsustab teenistusele eraldatud eelarveliste vahendite kasutamise ja tagab nende sihipärase kasutamise, vastutab vahendite sihtotstarbelise ning täpse kasutamise eest;
5.2.3.	esitab vallavanemale ettepanekuid teenistuse teenistujate koosseisu ja teenistuskohustuste kohta; 
5.2.4.	esitab asevallavanemale ettepanekuid teenistuse teenistujatele lisatasu maksmiseks, distsiplinaarkaristuste määramiseks ja ergutuste kohaldamiseks;
5.2.5.	esitab kantseleile hiljemalt 20. jaanuariks teenistuse teenistujate puhkuste ajakava; 
5.2.6.	kooskõlastab teenistuse teenistujate teenistuslähetused ja täienduskoolitused;
5.2.7.	koostab teenistuse alaeelarve projekti;
5.2.8.	allkirjastab teenistuses koostatud dokumendid, kui allkirjastamise õigust ei ole antud vallavalitsuse või volikogu õigusaktiga teenistuse ametnikule; 
5.2.9.	annab vallavalitsusele aru teenistuse tegevusest;
5.2.10.	korraldab teenistuse valitsemisel oleva vallavara valdamist, kasutamist ja käsutamist vallavolikogu ja vallavalitsuse poolt kehtestatud korras;
5.2.11.	annab teenistuse tegevusvaldkondadega seotud vallavalitsuse teistele hallatavate asutuste juhtidele juhiseid ja korraldusi;
5.2.12.	tegutseb teenistuse nimel erivolitusteta, esindab teenistust kõigis riigi- ja omavalitsusasutustes vastavalt Valga valla põhimäärusele;
5.2.13.	korraldab muude vallavolikogu ja -valitsuse poolt teenistusele pandud ülesannete täitmist;
5.2.14.	vastutab oma ametijuhendis, käesolevas põhimääruses sätestatud ja vallavolikogu ning vallavalitsuse poolt teenistusele seaduse alusel pandud ülesannete õigeaegse, täpse ja õiguspärase täitmise eest.

6.	Rakendussätted
6.1.	Tunnistatakse kehtetuks Valga Vallavalitsuse 3. jaanuari 2018 korraldus nr 9 „Valga Vallavalitsuse kultuuri- ja haridusteenistuse põhimäärus“.
6.2.	 Korraldus jõustub 1. augustil 2018.
6.3.	 Korraldust rakendatakse tagasiulatuvalt alates 1. juulist 2018. 

Margus Lepik
vallavanem	Anastasija Kikkas
jurist vallasekretäri ülesannetes

Ärakiri: 	kultuuri- ja haridusteenistus